Source: https://ziarobiectiv.ro/zi-plina-la-ccr-judecatorii-dau-verdictul-pe-doua-legi-ale-justitiei-si-pe-codul-de-procedura-penala/
Timestamp: 2019-08-24 02:24:20+00:00
Document Index: 5749466

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CSM ']

Zi plină la CCR - Judecătorii dau verdictul pe două legi ale justiției și pe Codul de procedură penală - Ziar Obiectiv
Curtea Constituţională dezbate marţi sesizarea preşedintelui Klaus Iohannis asupra modificărilor aduse Legii 303 privind statutul judecătorilor şi procurorilor. De asemenea, CCR ar urma să ia în discuţie marţi şi sesizările formulate de şeful statului, precum şi de Înalta Curte de Casaţie şi Justiţie, de PNL şi de USR asupra Legii 304 privind organizarea judiciară, dar şi asupra modificărilor aduse Codului de procedură penală, informează news.ro.
Pe ordinea de zi a şedinţei de marţi a CCR se află obiecţia de neconstituţionalitate a Legii pentru modificarea şi completarea Legii nr. 303/2004 privind statutul judecătorilor şi procurorilor, formulată preşedintele Klaus Iohannis, dezbaterile asupra acestei legi fiind amânate de Curtea Constituţională în şedinţa din 18 septembrie. Tot în urmă cu o săptămână, Curtea Constituţională a respins sesizarea preşedintelui Klaus Iohannis asupra modificărilor aduse Legii 317/2004 privind organizarea şi funcţionarea Consiliului Superior al Magistraturii.
Iohannis a sesizat CCR privind această lege la câteva zile după ce judecătorii Curţii au respins ca inadmisibilă sesizarea formulată de 92 de deputaţi ai PNL şi USR şi de un deputat neafiliat. “Referitor la a doua dintre aceste legi, Legea 303 din 2004, acum modificată, privind statutul judecătorilor şi procurorilor, recent reexaminată de către Parlament, voi sesiza Curtea Constituţională, cu solicitarea fermă de a ţine cont de opiniile Comisiei de la Veneţia”, spunea Iohannis în 19 iulie.
Şeful statului mai spune că, prin decizia nr. 45/2018, Curtea Constituţională a constatat neconstituţionalitatea unui număr de 12 puncte din legea de modificare a Legii nr. 303/2004 şi a unui număr important de dispoziţii şi sintagme aflate în strânsă legătură cu acestea. “Cu toate acestea, o serie de dispoziţii din legea transmisă la promulgare ridică în continuare probleme, unele dintre modificări fiind, prin ele însele, neclare şi contradictorii, aspect cu consecinţe grave asupra exigenţelor calităţii legii, impuse de Legea fundamentală, de natură să genereze un puternic impact negativ asupra bunei funcţionări a sistemului judiciar”, mai arată preşedintele în sesizarea trimisă Curţii Constituţionale.
De asemenea, pe ordinea de zi a şedinţei de marţi a CCR se află obiecţia de neconstituţionalitate a Legii pentru modificarea şi completarea Legii 135/2010 privind Codul de procedură penală, precum şi obiecţia de neconstituţionalitate vizând modificarea şi completarea Legii 304/2004 privind organizarea judiciară, obiecţie formulată de Înalta Curte de Casaţie şi Justiţie, obiecţia de neconstituţionalitate a Legii pentru modificarea şi completarea Legii 135/2010 privind Codul de procedură penală, precum şi pentru modificarea şi completarea Legii 304/2004 privind organizarea judiciară, obiecţie formulată de 94 deputaţi PNL, USR, precum şi deputaţi neafiliaţi.
CCR ar urma să dezbată marţi şi obiecţia de neconstituţionalitate a Legii pentru modificarea Codului de procedură penală, precum şi pentru modificarea Legii 304, formulată de preşedintele Klaus Iohannis.
Toate cele trei legi ale Justiţiei – Legea 303/2004 privind statutul judecătorilor şi procurorilor, Legea 304/2004 privind organizarea judiciară şi Legea 317/2004 privind organizarea şi funcţionarea Consiliului Superior al Magistraturii (CSM) – au fost atacate la Curtea Constituţională de către preşedintele Klaus Iohannis care, de asemenea, le-a trimis la reexaminare.
Comisia de la Veneţia a emis în 13 iulie o opinie preliminară în legătură cu modificările la cele trei legi ale justiţiei din România, formulând o serie de recomandări, între care menţinerea rolului preşedintelui şi al CSM în numirea/revocarea procurorilor de rang înalt, renunţarea la schema de pensionare anticipată a procurorilor, eliminarea sau redefinirea prevederilor care le permit procurorilor şefi să invalideze, ca neîntemeiate, soluţiile procurorilor. Experţii Comisiei de la Veneţia consideră că noile prevederi ar putea conduce la o presiune excesivă asupra judecătorilor şi procurorilor, subminând independenţa sistemului judiciar şi a membrilor.
Articolul precedentULTIMA ORĂ – Ministrul Muncii anunță creșterea salariului minim pe economie